喻叔奇惠川墨
作者：王十朋
朝代：宋

paragraphs: 子墨客卿來自蜀，綉川家藏尤不惡。
明窗研磨出珠玉，客卿於君德良渥。
嗟予經年客蓮幕，交絕方兄澀囊橐。
文房諸子亦蕭索，同年於予契非薄。
特遣卿來助予學，不才拜賜心愧怍。
客卿之意殊不樂，陶泓毛穎登臺閣。
陳玄待詔同著作，卿從予游失所託。
惟清惟靜惟寂寞，但有詩篇日酬酢。